Diari Oficial de la Generalitat Valenciana


Sumari del DOGV 2585, del 14-09-1995 (1995/836104)

RESOLUCIÓ de 30 de maig de 1995, de la Secretaria General de la Conselleria d'Administració Pública, per la qual es disposa la publicació del conveni marc de cooperació entre la Conselleria de Medi Ambient de la Generalitat Valenciana i l'Ajuntament d'Alacant per a la implantació en el seu terme municipal d'un punt net o ecoparc.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2585

Data del DOGV
:   14-09-1995

Secció del DOGV
:   ALTRES DISPOSICIONS

Número del document
:   1995/836104


Data del document
:   30-05-1995

Organisme emissor
:   Conselleria de Medi Ambient

Tipus de document
:   Resolució

RESOLUCIó de 30 de maig de 1995, de la Secretaria General de la Conselleria d'Administració Pública, per la qual es disposa la publicació del conveni marc de cooperació entre la Conselleria de Medi Ambient de la Generalitat Valenciana i l'Ajuntament d'Alacant per a la implantació en el seu terme municipal d'un punt net o ecoparc.  
Subscrit, després de la tramitació prèvia reglamentària, entre la Conselleria de Medi Ambient de la Generalitat Valenciana i l'Ajuntament d'Alacant, el dia 15 de maig de 1995, un conveni marc de cooperació per a la implantació d'un punt net o ecoparc, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0298/95, i que figura com a annex d'aquesta resolució.  
València, 30 de maig de 1995.- El secretari general de la Conselleria d'Administració Pública  
Conveni marc de cooperació entre la Conselleria de Medi Ambient de la Generalitat Valenciana i l'Ajuntament d'Alacant per a la implantació en el seu terme municipal d'un punt net o ecoparc.  
València, 15 de maig de 1995  
Reunits  
D'una banda, el Sr. Emèrit Bono i Martínez, conseller de Medi Ambient de la Generalitat Valenciana, facultat per acord del Consell de la Generalitat Valenciana en data 2 de maig de 1995.  
I, de l'altra, el Sr. ángel Luna González, alcalde president de l'Ajuntament d'Alacant, facultat per acord del ple municipal de data 03.03.95.  
Les dues parts es reconeixen amb capacitat suficient per a subscriure aquest conveni i, amb aquest fi, exposen:   
I. Que l'article 32.6 de l'Estatut d'Autonomia de la Comunitat Valenciana determina la competència de la Generalitat Valenciana per al desenvolupament legislatiu en l'àmbit de la legislació bàsica de l'Estat, sobre protecció del medi ambient, sense perjudici de les facultats d'aquesta per a establir normes addicionals de protecció.  
D'altra banda, mitjançant el Decret 12/91, de 29 de juliol, del president de la Generalitat Valenciana, pel qual s'assignen competències a la Conselleria de Medi Ambient, s'atribueixen les relatives a residus sòlids, tan urbans com inerts i tòxics i perillosos.  
La Llei 42/1975, de 13 de novembre, sobre rebuigs i residus sòlids urbans, estableix a l'article 3 que els ajuntaments estan obligats a fer-se càrrec de tots els residus sòlids urbans que es produesquen en el territori de la seua jurisdicció, amb aquest fi percebran les taxes que autoritzen les corresponents ordenances. Segons el que disposa aquesta mateixa norma, els ajuntaments podran realitzar el servei de recollida i tractament dels residus sòlids urbans mitjançant qualsevol de les formes de gestió previstes per la legislació de règim local.  
D'altra banda, el Reial Decret Legislatiu 1163/86, de 13 de juny, pel qual es modifica la Llei 42/1975, estableix a l'article 11 que correspon a les comunitats autònomes formular plans de gestió de residus en el seu àmbit territorial, d'acord amb les previsions d'aquesta llei i del Pla Nacional de Gestió de Residus, i que aquests plans són d'obligat compliment per a entitats públiques i privades. D'igual forma, s'estableix que les comunitats autònomes i les diputacions provincials fomentaran la creació de consorcis i mancomunitats municipals de gestió de residus sòlids urbans a fi de donar compliment als plans de gestió que s'establesquen.  
La publicació, el 20 de maig de 1986, de la Llei 20/1986, Bàsica de Residus Tòxics i Perillosos (RTP), de 14 de maig, complementada, dos anys després, pel Reial Decret 833/1988, de 20 de juliol, suposa l'establiment d'un nou marc legal que fixa l'aplicació a aquests d'una regulació específica.  
La Llei Bàsica de Residus Tòxics i Perillosos ompli de forma indubtable un buit legal en la matèria, ja que resulta evident que juntament amb l'existència de residus industrials que per les seues característiques específiques permeten l'equiparació pel que fa al seu règim jurídic als d'origen domèstic, n'hi ha una ampla gamma que tenen un origen industrial i necessiten unes prescripcions especials.  
Sota aquestes directrius legals, la Generalitat Valenciana, mitjançant la Conselleria de Medi Ambient ha respost amb una acció en els camps de la planificació, execució de projectes i posada en servei d'instal.lacions de tractament -tot això en col.laboració amb les diputacions provincials i el Consell Metropolità de l'Horta-, i també ha fomentat la cooperació amb altres administracions públiques i organitzacions per a la recerca de finançament de la Comunitat Europea.  
II. La Conselleria de Medi Ambient, en compliment del que preveu l'article 11 del Reial Decret Legislatiu 1163/86, ha elaborat dos plans estratègics d'infrastructures de RSU i RSI, en col.laboració amb les diputacions provincials i el Consell Metropolità de l'Horta, a l'efecte d'actualitzar els plans directors provincials que es van elaborar en el seu moment i crear un àmbit de planificació futura per donar solució al problema dels residus sòlids urbans i inerts de la Comunitat Valenciana, prestant un especial interès en el foment de la recollida selectiva entre la població i potenciant el reciclatge de la fracció recuperable dels RSU que ingressa en les plantes de tractament per a la seua posterior valoració, com també la restauració ambiental de relleus deteriorats mitjançant l'aprofitament dels RSI.  
Sobre la base d'aquest pla estratègic, la Conselleria de Medi Ambient està elaborant un pla d'acció territorial de caràcter sectorial en matèria d'infrastructura de tractament dels RSU i RSI a la Comunitat Valenciana, en aplicació del que preveu la Llei d'Ordenació del Territori de la Generalitat Valenciana, els objectius de la qual són coincidents amb els plans estratègics, però amb el valor afegit d'incorporar la identificació de les localitzacions més adequades dels sistemes de tractament des de l'òptica ambiental, geològica, urbanística i paisatgística.  
Un dels objectius més importants del pla d'acció territorial és reciclar i recuperar els recursos naturals que contenen els residus, i per fer-ho hi ha dues vies: la primera és la recollida selectiva (la qual ha de fer-se en el lloc on es generen els residus) i la segona és el reciclatge en instal.lacions industrials dissenyades amb aquest fi.  
Una fórmula de recollida selectiva són els centres de recepció i classificació que denominem punts nets o ecoparcs, l'objecte dels quals és poder disposar d'un servei especial de recollida selectiva de residus reciclables, voluminosos, tòxics i perillosos d'origen domèstic, generats a les àrees urbanes, els quals per les característiques que presenten, no són aptes per a ser eliminats mitjançant els mitjans convencionals de recollida de fem.  
Entre aquests residus podem esmentar:  
- Residus reciclables, paper, vidre, plàstic, etc.  
- Residus tòxics i perillosos d'origen domèstic, com ara piles, olis usats, bateries, esprais, etc.  
- Residus voluminosos, com ara mobles, somiers, electrodomèstics, residus de jardineria, runes, etc.  
Com a variació en el concepte de recollida de residus urbans es pot indicar que el punt net dóna servei directe al mateix generador, que és qui es desplaça a les instal.lacions per deixar-hi els residus.  
La recollida selectiva ha de pressuposar, i de fet així és, un aprofitament de matèries primeres i una disminució de la massa final dels residus que s'han d'eliminar en les instal.lacions generals de tractament de residus sòlids urbans.  
El punt net, d'igual manera, pretén evitar o almenys reduir, l'abocament incontrolat de residus voluminosos i altres d'origen tòxic i perillós.  
III. A fi d'implantar al major ritme possible la posada en pràctica dels criteris enunciats sobre la recollida selectiva entre la població, d'acord amb el principi de col.laboració i responsabilitat compartida, la Conselleria de Medi Ambient de la Generalitat Valenciana i l'Ajuntament d'Alacant consideren especialment adequat emprendre un esforç comú per a l'execució dels esmentats punts nets.  
Per tot això, les parts signants acorden la implantació concreta de la recollida selectiva de residus domiciliaris especials mitjançant l'execució d'un punt net, d'acord amb les següents estipulacions  
Primera. Objecte  
Aquest conveni té com a objecte l'execució d'un punt net o ecoparc al municipi d'Alacant, a l'efecte d'implantar la recollida selectiva dels residus especials, al municipi esmentat.  
Segona. Participació de la Generalitat Valenciana  
Correspon a la Generalitat Valenciana, l'execució de l'obra civil i la infrastructura necessària per a la realització d'un punt net, com també el subministrament de contenidors i la resta de material necessari per al correcte funcionament d'aquest.  
Tercera. Obligacions de l'ajuntament  
L'Ajuntament d'Alacant es compromet a facilitar els terrenys necessaris, que seran de propietat municipal, per a l'execució del punt net, com també la tramitació de la reclassificació del sòl, en el cas que calga, d'acord amb la legislació urbanística.  
L'Ajuntament també s'obliga a atorgar les autoritzacions i les llicències de la seua competència necessàries per a la construcció i l'ús de l'ecoparc i també a posar a disposició de la Generalitat Valenciana els terrenys, dels quals haurà de certificar la disponibilitat, a l'efecte de la realització de l'obra.  
Correspondrà a l'Ajuntament, una vegada executat el punt net, l'explotació i el manteniment de la infrastructura, els contenidors i la resta de material de la forma correcta des del punt de vista ambiental.  
3.1. A l'efecte de la correcta explotació i el manteniment de les infrastructures, els contenidors i la resta de material, l'Ajuntament d'Alacant consignarà en el seu pressupost una partida que permeta aquesta explotació i el manteniment del punt net.  
3.2. L'Ajuntament d'Alacant s'obliga a la correcta gestió dels residus, i afavorirà el reciclatge, la recuperació o la reutilització d'aquests sempre que siga possible.  
En el cas que els residus siguen tòxics i perillosos, haurà de lliurar-los a un gestor autoritzat, d'acord amb la normativa vigent.  
3.3. L'Ajuntament d'Alacant es compromet a realitzar una campanya informativa entre la població usuària del punt net a fi de difondre els serveis que aquest centre ofereix a la població.  
Aquesta campanya haurà de portar, en qualsevol cas, l'anagrama de la Generalitat Valenciana, Conselleria de Medi Ambient, independentment d'aquells que l'Ajuntament d'Ala-cant considere convenients.  
3.4. Trimestralment, l'Ajuntament haurà de remetre a la Conselleria de Medi Ambient un comunicat d'incidències respecte del contingut de l'ecoparc durant aquest temps, en el qual, a més, haurà d'indicar de manera expressa els residus que ha rebut en el centre i la destinació d'aquests, d'acord amb el disseny de les butlletes d'estat que la comissió mixta establesca.  
Cuarta. Comissió mixta de seguiment  
A fi d'assegurar una adequada coordinació en totes aquelles qüestions relacionades amb aquest conveni, es crea una comissió mixta de seguiment, composta per un president, que serà el director general de Qualitat Ambiental; un vicepresident, que serà l'alcalde de l'Ajuntament d'Alacant o la persona que delegue, i dos membres més, un per cada un dels organismes. La comissió és reunirà en sessió ordinària una vegada per semestre i en sessió extraordinària a judici del seu president, sempre que ho requeresca la importància dels assumptes que s'hagen de tractar.  
Seran funcions de la comissió:  
a) Vetlar pel compliment del programa d'actuacions que es recull en aquest conveni.  
b) Assegurar la coordinació per a la implantació de la recollida selectiva a l'Ajuntament.  
c) Interpretar, en cas de dubte, les normes i les previsions d'aquest conveni i, en conseqüència, proposar les decisions oportunes sobre les modificacions o els canvis aconsellables en l'execució de cadascun dels projectes o obres.  
d) Dissenyar les butlletes d'estat i els comunicats d'incidències que l'Ajuntament d'Alacant haurà de remetre, i interpretar-los.  
Cinquena. Consignació de pressupostos  
Aquest conveni té caràcter d'acord marc i no genera obligacions econòmiques directes per a les parts. Aquestes obligacions s'establiran en el conveni singularitzat d'execució que se subscriga al respecte.  
Sisena. Termini de vigència  
Aquest conveni té vigència indefinida llevat de denúncia d'alguna de les parts.  
I en prova de conformitat, les parts subscriuen aquest conveni en triple exemplar en el lloc i la data indicats ut supra.  
El conseller de Medi Ambient  
EMèRIT BONO I MARTíNEZ  
L'alcalde president de l'Ajuntament d'Alacant,  
áNGEL LUNA GONZáLEZ